5.  ทรัพย์สินที่ใช้ในการประกอบธุรกิจ

    1.  เงินลงทุน

บมจ. เอเชีย เอวิเอชั่น ประกอบธุรกิจด้านการลงทุนโดยการถือหุ้นในบริษัทอื่น (Holding
Company) สินทรัพย์ถาวรหลักของ บมจ. เอเชีย เอวิเอชั่น จึงเป็นเงินลงทุน โดย บมจ. เอเชีย
เอวิเอชั่น มีเงินลงทุนในบริษัทย่อยตามที่ปรากฏในงบการเงินเฉพาะของบริษัทฯ ซึ่งเป็นเงินลงทุนใน
บจ.ไทยแอร์เอเชียเพียงบริษัทเดียวและแสดงตามวิธีราคาทุน ณ วันที่
31 ธันวาคม 2555 บริษัทฯ มีเงินลงทุนใน บจ.ไทยแอร์เอเชีย เป็นจำนวน 3,067 ล้านบาท

2.  สินทรัพย์ถาวรหลัก

ณ วันที่ 31 ธันวาคม 2555 บมจ. เอเชีย เอวิเอชั่น และบจ. ไทยแอร์เอเชีย
ไม่มีกรรมสิทธิ์ในที่ดิน หรือสิ่งก่อสร้างใดๆ

เนื่องจาก บมจ. เอเชีย เอวิเอชั่น ประกอบธุรกิจด้านการลงทุนโดยการถือหุ้นในบริษัทอื่น
(Holding Company) โดยในปัจจุบันถือหุ้นใน บจ. ไทยแอร์เอเชีย เพียงแห่งเดียว
และบมจ.เอเชีย เอวิเอชั่นไม่มีสินทรัพย์ถาวรหลักอื่นที่มีนัยสำคัญแต่อย่างใด ดังนั้น
สินทรัพย์ถาวรหลักของบมจ. เอเชีย เอวิเอชั่น ที่ปรากฏในงบการเงินรวมจึงเป็นของบจ.
ไทยแอร์เอเชีย เกือบทั้งหมด โดยมีมูลค่าตามบัญชีสุทธิจำนวน 2,923.6 ล้านบาท ณ วันที่ 31
ธันวาคม 2555 หรือคิดเป็นร้อยละ 8.9 ของสินทรัพย์รวม ดังรายละเอียดต่อไปนี้

  ------------------------------------- ---------------------------------
  ประเภท                                มูลค่าตามบัญชีสุทธิ ณ วันที่ 31 ธันวาคม
                                        2555 (ล้านบาท)

  ส่วนปรับปรุงอาคารเช่า                     24.6

  คอมพิวเตอร์                             21.3

  เครื่องตกแต่งติดตั้งและอุปกรณ์สำนักงาน         5.5

  อุปกรณ์ในการดำเนินงาน                    45.4

  ยานพาหนะ                              23.9

  เครื่องบิน                               2,485.6

  อะไหล่เครื่องบิน                          295.8

  สินทรัพย์ระหว่างติดตั้ง                      21.4

  รวม                                   2,923.6
  ------------------------------------- ---------------------------------

รายละเอียดสินทรัพย์ถาวรที่มีมูลค่าตามบัญชีสุทธิตามที่ปรากฏในงบการเงินของ บจ. ไทยแอร์เอเชีย
ณ วันที่ 31 ธันวาคม 2555 มีดังนี้

  ------------------------------------- ---------------------------------
  ประเภท                                มูลค่าตามบัญชีสุทธิ ณ วันที่ 31 ธันวาคม
                                        2555 (ล้านบาท)

  ส่วนปรับปรุงอาคารเช่า                     24.6

  คอมพิวเตอร์                             21.3

  เครื่องตกแต่งติดตั้งและอุปกรณ์สำนักงาน         5.5

  อุปกรณ์ในการดำเนินงาน                    45.4

  ยานพาหนะ                              23.9

  เครื่องบิน                               2,485.6

  อะไหล่เครื่องบิน                          295.8

  สินทรัพย์ระหว่างติดตั้ง                      21.4

  รวม                                   2,923.6
  ------------------------------------- ---------------------------------

3.  สินทรัพย์ที่ไม่มีตัวตน

บมจ. เอเชีย เอวิเอชั่น
มีสินทรัพย์ไม่มีตัวตนโดยมีมูลค่าตามบัญชีสุทธิตามที่ปรากฏในงบการเงินรวมของ บมจ. เอเชีย
เอวิเอชั่น ณ วันที่ 31 ธันวาคม 2555 เป็นจำนวน 14,867.8 ล้านบาท หรือคิดเป็นร้อยละ 45.0
ของสินทรัพย์รวม โดยแบ่งเป็นสิทธิในการนำเครื่องบินลงจอดจำนวน 14,856.0 ล้านบาท
และโปรแกรมคอมพิวเตอร์และโปรแกรมคอมพิวเตอร์ ระหว่างติดตั้งจำนวน 12.5 ล้านบาท
ทั้งนี้มูลค่าของสิทธิในการนำเครื่องบินลงจอดได้มาจากการที่ บมจ. เอเชีย เอวิเอชั่น
มีการควบคุมในบริษัทย่อย ซึ่งเป็นไปตามราคาประเมินโดยผู้เชี่ยวชาญอิสระ
โดยใช้วิธีการประเมินมูลค่าจากรายได้ (Income Approach) ซึ่งมีสมมติฐานจากขนาดของฝูงบิน
จำนวนเที่ยวบินและเส้นทางการบิน ณ วันที่ทำการประเมิน
ทั้งนี้สิทธิในการนำเครื่องบินลงจอดเป็นสิทธิที่อ้างอิงมาจากการที่ ไทยแอร์เอเชีย
ได้สิทธิการบินไปยังจุดหมายปลายทางต่างๆ
ทั้งในและต่างประเทศตามที่ได้รับการจัดสรรเวลาการใช้สนามบิน (time slots)
โดยสิทธินี้จะยังคงอยู่กับบริษัทตราบใดที่ ไทยแอร์เอเชีย
ยังคงทำการบินในเส้นทางการบินและในเที่ยวบินตามตารางการบินที่ได้รับสิทธิอยู่
โดยสิทธิดังกล่าวได้รับการทดสอบการด้อยค่าทุกปีหรือเมื่อมีข้อบ่งชี้ของการด้อยค่า

สินทรัพย์ไม่มีตัวตนที่มีมูลค่าตามบัญชีสุทธิตามที่ปรากฏในงบการเงินของ บจ. ไทยแอร์เอเชีย ณ วันที่
31 ธันวาคม 2555 เป็นจำนวน 11.8 ล้านบาท
ประกอบด้วยโปรแกรมคอมพิวเตอร์และโปรแกรมคอมพิวเตอร์ระหว่างติดตั้ง

4.  ค่าความนิยม

บมจ. เอเชียเอวิเอชั่น มีค่าความนิยมที่ปรากฏในงบการเงินรวม ณ วันที่ 31 ธันวาคม 2555
เป็นจำนวน 7,415 ล้านบาท หรือคิดเป็นร้อยละ 22.5 ของสินทรัพย์รวม
จากการที่บริษัทได้อำนาจควบคุมใน บจ. ไทยแอร์เอเชีย โดยค่าความนิยมได้อิงมาจากหลายปัจจัย
เช่น การที่ บจ. ไทยแอร์เอเชีย
มีสถานะการเงินที่มั่นคงและมีความสามารถทำกำไรในธุรกิจการบินและมีสินทรัพย์ที่ไม่สามารถรับรู้ได้อาทิเช่น
กลุ่มแรงงานที่มีประสบการณ์ในอุตสาหกรรมการบิน เป็นต้น ทั้งนี้ ณ วันที่ 31 ธันวาคม 2555 บมจ.
เอเชียเอวิเอชั่น
อยู่ระหว่างการคำนวณหาคำนวณหามูลค่ายุติธรรมของสินทรัพย์สุทธิที่ได้มาและกำลังพิจารณาการปันส่วนต้นทุนการรวมธุรกิจ
ซึ่งส่งผลให้อาจมีการปรับปรุงค่าความนิยมข้างต้นให้ถูกต้องตามมูลค่ายุติธรรม
โดยผลของการปันส่วนต้นทุนการรวมธุรกิจคาดว่าจะแล้วเสร็จภายใน 12
เดือนนับจากวันที่มีอำนาจควบคุมในบริษัทย่อยในวันที่ 4 พฤษภาคม 2555

5.  เครื่องหมายการค้า

บจ. ไทยแอร์เอเชีย และ AAB ได้เข้าทำสัญญาอนุญาตให้ใช้ชื่อทางการค้า AirAsia (Brand
License Agreement) เมื่อวันที่ 1 มกราคม 2555 โดย AAB ให้สิทธิแต่เพียงผู้เดียว
(Exclusive Basis) แก่ บจ. ไทยแอร์เอเชีย ในการใช้ชื่อทางการค้า AirAsia
ในประเทศไทยเพื่อใช้ในการประกอบธุรกิจของ บจ. ไทยแอร์เอเชีย ภายใต้ชื่อทางการค้า
“AirAsia” (ซึ่งรวมถึงการนำไปใช้เป็นส่วนหนึ่งของชื่อบริษัทไทยแอร์เอเชีย
ตามระยะเวลาที่กำหนดไว้ในสัญญาอนุญาตให้ใช้ชื่อทางการค้า) โดย บจ.ไทยแอร์เอเชีย
ต้องใช้ชื่อทางการค้า AirAsia ตามแนวทางการใช้ชื่อทางการค้า AirAsia (Branding
Guidelines) ที่กำหนดไว้ รวมถึงใช้เพื่อการสื่อสารทางการตลาด ซึ่งสัญญานี้มีระยะเวลา 5 ปี
โดย บจ.ไทยแอร์เอเชีย อาจขอขยายระยะเวลาของสัญญาต่อไปได้ครั้งละ 5 ปี โดย
บจ.ไทยแอร์เอเชีย ต้องมีหนังสือบอกกล่าวขอขยายระยะเวลาสัญญาไปยัง AAB
ล่วงหน้าเป็นระยะเวลา 1 ปี ก่อนระยะเวลาของสัญญาจะสิ้นสุดลง
และสัญญายังไม่ถูกบอกเลิกโดยชอบด้วยกฎหมายก่อนมีการส่งคำบอกกล่าวขอขยายระยะเวลาของสัญญาดังกล่าว

บจ.ไทยแอร์เอเชียต้องชำระค่าธรรมเนียมการใช้ชื่อทางการค้าเป็นจำนวนเท่ากับร้อยละ 1
ของรายได้ทั้งหมดของ บจ.ไทยแอร์เอเชียต่อปี เป็นสกุลเงินดอลล่าร์สหรัฐฯ โดยต้องชำระทุกๆ
ไตรมาสโดยคำนวณค่าธรรมเนียมจากงบการเงินรายไตรมาสของ บจ.ไทยแอร์เอเชีย
เมื่อสิ้นสุดแต่ละไตรมาส
และปรับค่าธรรมเนียมตามงบการเงินของรอบปีที่ได้มีการตรวจสอบโดยผู้สอบบัญชีแล้ว

ทั้งนี้ เมื่อวันที่ 18 มิถุนายน 2555 บจ. ไทยแอร์เอเชีย ได้รับจดหมายจาก AAB
ให้ยกเว้นการคิดค่าใช้เครื่องหมายการค้าเป็นระยะเวลา 1 ปี ตั้งแต่วันที่ 1 มกราคม 2555
ถึงวันที่ 31 ธันวาคม 2555

6.  สัญญาเช่าระยะยาว

ณ วันที่ 31 ธันวาคม 2555 บริษัทฯ และบจ. ไทยแอร์เอเชีย
ไม่มีการทำสัญญาเช่าทรัพย์สินระยะยาวที่สำคัญที่มีอายุมากกว่า 3 ปีขึ้นไป
เพื่อใช้ในการประกอบธุรกิจ ยกเว้นสัญญาเช่าเครื่องบิน ทั้งนี้ บจ.ไทยแอร์เอเชีย
เช่าพื้นที่อาคารเพื่อใช้เป็นสำนักงาน นอกจากนี้ บจ. ไทยแอร์เอเชีย
ได้เช่าพื้นที่สำหรับลานจอดเครื่องบินและพื้นที่สำหรับการดำเนินงานอื่นๆ กับท่าอากาศยานต่างๆ
ทั้งในและต่างประเทศ รวมทั้งได้มีการทำสัญญาเช่าคลังสินค้า
เพื่อใช้เป็นที่เก็บสินค้าขายบนเครื่องบิน และเก็บสิ่งของต่างๆ โดยสัญญาส่วนใหญ่จะมีอายุระหว่าง 1
ปี ถึง 3 ปี

7.  การเช่าเครื่องบิน

ณ วันที่ 31 ธันวาคม 2555 ฝูงบินของ บจ. ไทยแอร์เอเชีย ประกอบไปด้วย เครื่องบินแอร์บัส
A320 จำนวน 27 ลำ แบ่งเป็นเครื่องบินภายใต้สัญญาเช่าดำเนินงาน (Operating Lease)
ที่เช่าช่วงจาก AirAsia (Mauritius) Limited (ซึ่งเป็นบริษัทย่อยในกลุ่มแอร์เอเชีย โดยมี
AAB ถือหุ้นร้อยละ 100) จำนวน 25 ลำ และเป็นเครื่องบินภายใต้สัญญาเช่าทางการเงิน
(Finance Lease) จำนวน 2 ลำ ใช้สำหรับการบินภายในประเทศและภูมิภาค มีอายุเฉลี่ยที่ 2 ปี
8 เดือน ณ สิ้นปี 2555

บจ. ไทยแอร์เอเชีย มีเครื่องบินจำนวน 25 ลำ ภายใต้สัญญาเช่าดำเนินงาน
ซึ่งมีอายุสัญญาเป็นเวลา 12 ปี สำหรับเครื่องบินแต่ละลำ
โดยมีวันสิ้นสุดสัญญาเช่าสำหรับเครื่องบินลำแรกในเดือนตุลาคม 2562
และจะทยอยสิ้นสุดสัญญาเช่าสำหรับลำถัดไปจนถึงเครื่องบินลำสุดท้ายภายใต้สัญญาเช่าลักษณะนี้ในเดือนตุลาคม
2567 มียอดคงเหลือของภาระผูกผัน ณ วันที่ 31 ธันวาคม 2555 เป็นจำนวนรวมทั้งสิ้น 28,831.1
ล้านบาท ตามข้อกำหนดสัญญา บจ.
ไทยแอร์เอเชียต้องจ่ายค่าเช่ารายเดือนในอัตราคงที่เป็นสกุลเงินดอลล่าร์สหรัฐสำหรับเครื่องบินแต่ละลำ
นอกจากนี้ บจ. ไทยแอร์เอเชีย ยังต้องจ่ายค่าเช่าเพิ่มเติมรายเดือน
หรือสำรองค่าซ่อมบำรุงเพื่อเป็นค่าซ่อมบำรุงบางรายการสำหรับเครื่องบินแต่ละลำตามที่ได้ระบุไว้ภายใต้สัญญาที่เกี่ยวข้อง
ทั้งนี้ บจ. ไทยแอร์เอเชีย ต้องส่งมอบเงินมัดจำให้แก่ AAM เพื่อเป็นหลักประกันการชำระหนี้ของ
บจ. ไทยแอร์เอเชีย

บจ. ไทยแอร์เอเชีย มีเครื่องบินจำนวน 2 ลำ
ภายใต้สัญญาทางการเงินที่ได้เข้าทำกับสถาบันการเงินทั้งในและต่างประเทศ
ซึ่งมีอายุสัญญาเป็นเวลา 12 ปีเช่นเดียวกันสำหรับเครื่องบินแต่ละลำ
โดยมีวันสิ้นสุดสัญญาเช่าในเดือนกันยายน และเดือนพฤศจิกายน 2567 ตามลำดับ
โดยภาระภายใต้สัญญาดังกล่าวนี้
เป็นส่วนหนึ่งของหนี้สินตามสัญญาเช่าการเงินที่มียอดปรากฏอยู่ในงบการเงินของบจ. ไทยแอร์เอเชีย
ณ วันที่ 31 ธันวาคม 2555 จำนวน 1,920.3 ล้านบาท โดย บจ. ไทยแอร์เอเชีย
ต้องจ่ายค่าเช่ารายเดือนซึ่งได้รวมดอกเบี้ยที่มีอัตราคงที่และอัตราลอยตัวแล้วแต่กรณี
ที่ระบุไว้ในสัญญาเช่าในสกุลเงินบาทและสกุลเงินดอลล่าร์สหรัฐตามที่แต่ละสัญญากำหนด พร้อมทั้ง
บจ. ไทยแอร์เอเชีย
จะต้องปฏิบัติตามเงื่อนไขทางการเงินและการปฏิบัติงานตามเงื่อนไขที่แต่ละสัญญากำหนด
และมีสิทธิที่จะซื้อเครื่องบินจากผู้ให้เช่าเมื่อสิ้นสุดระยะเวลาเช่า

8.  การซ่อมแซมและการซ่อมบำรุงเครื่องบิน

AAB เข้าทำสัญญาซ่อมแซมและซ่อมบำรุงหลายฉบับ รวมถึงสัญญาที่ทำกับ GE Commercial
Aviation Services ซึ่งให้บริการครอบคลุมถึงเครื่องบินทุกลำที่กลุ่มแอร์เอเชียใช้อยู่
ตามข้อกำหนดของสัญญาที่ทำกับ GE Commercial Aviation Services อนุญาตให้ บจ.
ไทยแอร์เอเชีย
ได้รับผลประโยชน์จากการใช้อัตราค่าธรรมเนียมการซ่อมแซมและการซ่อมบำรุงที่ได้ตกลงไว้กับกลุ่มแอร์เอเชีย

9.  นโยบายการลงทุนในบริษัทย่อยและบริษัทร่วม

บมจ. เอเชีย เอวิเอชั่น มุ่งเน้นการลงทุนในกิจการที่มีศักยภาพในการเติบโต
และสร้างผลตอบแทนที่ดีจากการลงทุน ปัจจุบัน บมจ. เอเชีย เอวิเอชั่น
มีการลงทุนในธุรกิจสายการบินราคาประหยัด เพื่อให้บริษัทฯ
เป็นผู้นำในธุรกิจสายการบินราคาประหยัดที่ให้บริการแก่ผู้บริโภคได้อย่างครอบคลุม ทั้งนี้
การขออนุมัติจะต้องสอดคล้องเป็นไปตามประกาศคณะกรรมการกำกับตลาดทุน เรื่อง
หลักเกณฑ์ในการทำรายการที่มีนัยสำคัญที่เข้าข่ายเป็นการได้มาหรือจำหน่ายไปซึ่งทรัพย์สิน
และประกาศคณะกรรมการตลาดหลักทรัพย์แห่งประเทศไทย เรื่อง
การเปิดเผยข้อมูลและการปฏิบัติการของบริษัทจดทะเบียนในการได้มาหรือจำหน่ายไปซึ่งสินทรัพย์
พ.ศ. 2547

การลงทุนในกิจการดังกล่าวข้างต้น บมจ. เอเชีย เอวิเอชั่น จะเน้นการลงทุนระยะยาว
โดยพิจารณาจากปัจจัยพื้นฐานของธุรกิจที่จะเข้าไปลงทุน รวมถึงแนวโน้มของธุรกิจนั้นๆ เป็นสำคัญ
นอกจากนี้ บมจ. เอเชีย เอวิเอชั่น
มีนโยบายการลงทุนในสัดส่วนที่มากพอเพื่อให้สามารถมีส่วนร่วมในการบริหารจัดการและกำหนดแนวทางการดำเนินธุรกิจในบริษัทย่อย
บริษัทร่วม และกิจการที่ควบคุมร่วมกันนั้นๆ
รวมทั้งการส่งเสริมกิจการที่เข้าลงทุนให้มีการเจริญเติบโตอย่างยั่งยืน

บมจ. เอเชีย เอวิเอชั่น อาจมีการลงทุนในธุรกิจอื่นที่เกี่ยวข้องในอนาคต
ทั้งนี้การลงทุนจะต้องมีความสอดคล้องเหมาะสมกับสภาพธุรกิจและแผนยุทธศาสตร์ของบมจ. เอเชีย
เอวิเอชั่น

ในการตัดสินใจลงทุนใดๆ บมจ. เอเชีย เอวิเอชั่น
จะทำการวิเคราะห์ความเป็นไปได้ของโครงการและพิจารณาถึงศักยภาพ
รวมทั้งความเสี่ยงจากการลงทุน และนำเสนอแผนการลงทุนต่อคณะกรรมการ บมจ. เอเชีย
เอวิเอชั่น เพื่อพิจารณา รวมถึงให้คำแนะนำ เพื่อลดความเสี่ยงทางการลงทุนที่อาจเกิดขึ้น

10. นโยบายการบริหารงานในบริษัทย่อย บริษัทร่วม และกิจการที่ควบคุมร่วมกัน

ในการกำกับดูแลการดำเนินงานของบริษัทย่อยนั้น บมจ. เอเชีย เอวิเอชั่น ได้ส่งตัวแทนของบริษัทฯ
ไปเป็นกรรมการในบริษัทย่อย
ซึ่งบุคคลดังกล่าวต้องมีคุณสมบัติและประสบการณ์ที่เหมาะสมกับธุรกิจดังกล่าวและไม่มีผลประโยชน์ขัดแย้งในทางธุรกิจ
โดยผู้แทนดังกล่าวจะต้องบริหารและจัดการธุรกิจของบริษัทย่อยให้เป็นไปตามนโยบายที่ได้รับความเห็นชอบจาก
บมจ. เอเชีย เอวิเอชั่น และตามกฎเกณฑ์และระเบียบตามที่กำหนดไว้ในข้อบังคับของ บมจ.
เอเชีย เอวิเอชั่น และกฎหมายของบริษัทย่อยที่เกี่ยวข้อง

นอกจากนี้ บมจ. เอเชีย เอวิเอชั่น
จะติดตามอย่างใกล้ชิดถึงผลประกอบการและการดำเนินงานของธุรกิจดังกล่าว
และนำเสนอผลการวิเคราะห์รวมถึงแสดงความคิดเห็นหรือข้อเสนอแนะต่อคณะกรรมการบริษัทของบริษัทย่อยหรือบริษัทร่วมหรือกิจการที่ควบคุมร่วมกันนั้นๆ
เพื่อใช้ประกอบการพิจารณากำหนดนโยบายหรือปรับปรุงส่งเสริมให้ธุรกิจของบริษัทย่อย บริษัทร่วม
หรือกิจการที่ควบคุมร่วมกัน มีการพัฒนาและเจริญเติบโตอย่างต่อเนื่องต่อไป